Let iznad kukavičijeg gnijezda (film)
Let iznad kukavičijeg gnijezda američka je filmska drama snimljena 1975. u režiji Miloša Formana a bazirana je na istoimenom romanu Kena Keseya iz 1962. godine. Film je bio drugi u historiji koji je osvojio 5 glavnih Oscara nakon filma Dogodilo se jedne noći iz 1934, uspjeh koji nije ponovljen sve do 1991. i filma Kad jaganjci utihnu. Film je rangiran na 20. mjestu na listi Američkog filmskog instituta od ukupno 100 izabranih filmova. Snimljen je u Oregonskoj državnoj bolnici u Salemu, što je također bilo mjesto radnje u romanu. U Oregonu 1963. Randle McMurphy (Jack Nicholson), buntovni kriminalac koji je bio na izdržavanju kratke kazne u zatvorskoj farmi zbog nezakonite ljubavne veze s 15-godišnjom djevojčicom, prebačen je u duševnu bolnicu radi ispitivanja. Iako ne pokazuje nikakve znakove duševnog oboljenja, nada se da može izbjeći naporan rad i izdržati kaznu u puno opuštenijem bolničkom okruženju. McMurphyjevim odjelom rukovodi okrutna i beskompromisna medicinska sestra Mildred Ratched (Louise Fletcher), koja koristi ponižavajuće metode, bolne medicinske tretmane i zatupljujuće svakodnevne procedure kako bi obuzdala pacijente.